1《牧童》唐·吕岩

草铺横野六七里,笛弄晚风三四声。
归来饱饭黄昏后,不脱蓑衣卧月明。

2《舟过安仁》宋·杨万里

一叶渔船两小童,收篙停棹坐船中。
怪生无雨都张伞,不是遮头是使风。

4《小儿垂钓》唐·胡令能

蓬头稚子学垂纶,侧坐莓苔草映身。
路人借问遥招手,怕得鱼惊不应人。

5《村居》清·高鼎

草长莺飞二月天,拂堤杨柳醉春烟。
儿童散学归来早,忙趁东风放纸鸢。

6《宿新市徐公店》宋·杨万里

篱落疏疏一径深,枝头花落末成阴。
儿童急走追黄蝶,飞入菜花无处寻。

7《所见》清·袁枚

牧童骑黄牛,歌声振林樾。
意欲捕鸣蝉,忽然闭口立。

8《牧童》宋·黄庭坚

骑牛远远过前村,吹笛风斜隔陇闻。
多少长安名利客,机关用尽不如君。

9《观游鱼》唐·白居易

绕池闲步看鱼游,正值儿童弄钓舟。
一种爱鱼心各异,我来施食尔垂钩。

10《田家》宋·范成大

昼出耘田夜织麻,村庄儿女各当家。
童孙未解供耕织,也傍桑阴学种瓜。

11《花影》宋·苏轼

重重叠叠上瑶台,几度呼童归不开。
刚被太阳收拾去,却教明月送将来。

12《桑茶坑道中八首》其七 宋·杨万里

晴明风月雨乾时,草满花堤水满溪。
童子柳阴眠正著,一牛吃过柳阴西。

13池上》唐·白居易

小娃撑小艇,偷采白莲回。
不解藏踪迹,浮萍一道开。

14《淮上渔者》唐·郑谷

白头波上白头翁,家逐船移浦浦风。
一尺鲈鱼新钓得,儿孙吹火荻花中。

15《村晚》宋·雷震

草满池塘水满陂, 山衔落日浸寒漪。
牧童归去横牛背,短笛无腔信口吹。

16《与小女》唐·韦庄

见人初解语呕哑, 不肯归眠恋小车。
一夜娇啼缘底事, 为嫌衣少缕金华。

17溪居即事》 崔道融

篱外谁家不系船,春风吹入钓鱼湾。
小童疑是有村客,急向柴门去却关。

18《风鸢图诗》 明·徐渭

柳条搓线絮搓棉,搓够千寻放纸鸢。
消得春风多少力,带将儿辈上青天。

19《折扬柳歌》清·许虬

柳条三尺长,明日清明节。
江南小儿女,采作流苏结。

20《山家》元·刘因

马啼踏水乱明霞,醉袖迎风受落花。
怪见溪童出门望,鹊声先我到山家。

21《幼女词》唐·施肩吾

幼女才六岁,未知巧与拙。
向夜在堂前,学人拜新月。

22《踏歌词》唐·刘禹锡

新词宛转递相传,振袖倾鬟风露前。
月落乌啼云雨散,游童陌上拾花钿。

23夜书所见》叶绍翁

萧萧梧叶送寒声,江上秋风动客情。
知有儿童挑促织,夜深篱落一灯明。

24《忆匡一师》唐·李商隐

无事经年别远公,帝城钟晓忆西峰。
炉烟消尽寒灯晦,童子开门雪满松。

25《风鸢图十首》明·徐文长

我亦曾经放鹞嬉,今来不道老如斯,
那能更驻游春马,闲看儿童断线时。

26《采桑子》黄庭坚

投荒万里无归路, 雪点鬓繁。
度鬼门关, 已拚儿童作楚蛮。

27《宿郑州》唐·贾岛

田父草际归,村童雨中牧。
主人东皋上,时稼绕茅屋。

28《回乡偶书》贺知章

少小离家老大回,乡音无改鬓毛衰。
儿童相见不相识,笑问客从何处来。

29《泛耶溪》唐·丘为

日暮鸟雀稀,稚子呼牛归。
住处无邻里,柴门独掩扉。

30《古朗月行》唐·李白

小时不识月,呼作白玉盘。
又疑瑶台镜,飞在青云端。
仙人垂两足,桂树何团圆。
白兔捣药成,问言与谁餐?
蟾蜍蚀圆影,大明夜已残。

31《清平乐·村居》宋·辛弃疾

茅檐低小,溪上青青草。
醉里吴音相媚好,白发谁家翁媪?
大儿锄豆溪东,中儿正织鸡笼。
最喜小儿亡赖,溪头卧剥莲蓬。